URRUTIA OIANGUREN (EAJ, 2017-05-25):
Legebiltzar-buru andrea, sailburu andrea, legebiltzarkide jaun-andreok, egun on denoi.
Informazioaren eta jakintzaren gizartea agertu izana da gaur egungo gizartean gertatzen ari diren eraldaketa nagusietako bat. Jakintza bihurtu da merkantziarik baliotsuena eta hezkuntza da hura eskuratzeko eta ekoizteko bidea. Jakintzan oinarritutako ekonomia lehen mailako helburu bihurtu da eta informazio eta komunikazio teknologiak  - IKT -  jakintza hori sustatzeko tresna indartsuak dira.
Dena dela, hezkuntzaren erronka, oinarrizko konpetentzien araberako hezkuntzaren ikuspuntutik, ez da soilik ikasleen formazioaren eta jakintzaren gizarterako prestatzea eta bere barne hartzen du jakintza horiek eta prozedurazko eta jarrerazko beste baliabide batzuk erabiltzea, eskaera konplexuei erantzuteko. Horregatik, IKTak erabiltzeko gure orientabideak gure konpetentzien araberako eta oinarrizko konpetentziak lortzeko hezkuntzaren ikuspuntuan sartzen dira.
Ikuspuntu horren arabera, oinarrizko hezkuntza amaitzen duen ikasleak konpetentzia digitala eta mediatikoa eduki behar du, hau da, egungo herritarrek eskatzen duten alfabetizazio edo trebakuntza funtzional osoa. Hori ez da ebaluatzen baliabide horiek zenbat eta zenbateko maiztasunez erabiltzen diren neurtuta, baizik eta bizitzaren eremu eta egoeretan egoki, ganoraz eta arduraz aplikatzen diren ikusita.
Hori agerian geratzen da bai zeregin bat diseinatzean eta planifikatzean, informazio biltzea, balioestea eta antolatzea jakintza bihurtzeko, bai ekoizpen digital multimediak sortzean, banaka edo taldeka. Horrek guztiak ezin du ahaztu emaitzak komunikatzea eta partekatzea sare sozialetan eta digitaletan parte aktiboa hartuz, hala baitagokio biztanleria digital konektatu bati, erkidegoan ikasi eta hazten denari.
Oinarrizko hezkuntza amaitzean, ikasle guztiek eduki behar dute PLE delakoa  - Norberaren Ikaskuntza Ingurunea - , hau da, norberak erabiltzen dugun tresna, zerbitzu eta konexioen multzoa konpetentzia berriak eskuratzearekin lotutako helburuak lortzeko eta bizitzan zehar ikasteko.
Eskola 2.0 programa 2009-2010 ikasturtean abian jarri zenez geroztik, eredua egokitu eta berriro definitu behar da, euskal eskolako teknologia modernizatzeko, planteamendu zabalago batean sartzeko, batez ere irakasteko metodologia aldatzeko eta ikastetxeetako pedagogia, administrazio, informazio eta komunikazio prozesuak digitalizatzeko bideak hobetzeko; betiere Europar Batasuneko i2010 ekimenak eta EIGP 2010ek Euskadi Informazio Gizartearen Plana 2010ek ezarritakoarekin bat etorriz.
Ereduaren helburua da ikastetxe bakoitzak erabakitzea IKTko zein heldutasun maila lortu nahi duen, betiere Euskal Eskola Publikoaren Legeak ikastetxeei onartzen dien autonomia aintzakotzat hartuta eta sailak jarritako erreferentzia esparru komunaren barruan. Horrela, ikastetxe guztiek teknologia plana izango dute, baina bakoitzaren ezaugarriak, prestakuntza eta (...) neurriak aurreko ibilbidea kontuan izanik, nork bere premiei egokituz eta Hezkuntza Sailak jarritako helburu orokorrekin bat etorriz.
Eredu hori ezaugarri hauek definitzen dute. Ebidentzietan oinarritutako ebaluazioa eta ikastetxeko funtsezko prozesuetan  - irakaskuntzan, administrazioan eta informazioan eta komunikazioan -  IKTak sartzea eta erabiltzea. Aipaturiko komunikaziorako konpetentzia hitzezkoa, hitzik gabekoa nahiz digitala lortze aldera, Hezkuntza Saila bai deialdi espezifikoen bidez, bai zuzenean, proiektuak eta esperientziak bultzatzen ari da, unibertsitatez kanpoko ikastetxeetan.
Proiektu eta esperientzia horiek aldaketak ezarriko dituzte, irakaskuntza edo antolakuntza praktikak hobetzeko eta horrenbestez, hezkuntza sistemaren kalitatea hobetzeko.
Gizartean izan diren aldaketa eta aurrerapenen ondorioz eta baliabide digitalen ondorioz, hezkuntzan ere sartu dira gizarteak berak jarduera guztietan baliatzen dituen tresna berriak.
Hainbat programaren bidez, Eskola 2.0 esaterako, pixkanaka IKTak sartuz joan dira gure ikastetxeetan. Eta une hauetan, aldaketa pedagogiko eta metodologikoa sustatu nahi da. Hain zuzen, sare eta gailu digitalen sarrera ekarri behar du aldaketa horrek.
Baliabide teknologikoen erabilerak lagundu egiten du ikasketa erritmo ezberdinetara egokitzea. Bultzatu egiten du berdinen arteko ikasketa, indartu egiten du ikasten ikasteko gaitasuna eta zabaldu egiten du gelatan espazio fisiko eta denborazko ikasketarako ingurune birtual eta nonahikora.
Era berean, hezkuntza plataforma digitalen bidez, ikasgela kanpoaldera zabaltzen da eta ikasleek eta haien familiek aukera dute edozein uneetan baliabide gehiago eskura izateko, soilik, eduki analogikoen mende egon beharrik gabe.
Horri guztiari bide emateko, beharrezkoa da irakaskuntza, ikaskuntza prozesuan, baliabide digitalen, baliabide metodologikoen eta tresnak erabilera eta ezaguera pixkanaka hartzen joatea. Ikastetxeei bultzada eman nahi zaie, denei, Zabala andrea, denei, bakoitzari bere premien arabera. Gure Urkullu lehendakariak esango lukeen bezala, inor atzean utzi gabe.
Zenbait proposamen pedagogiko esplora ditzaten eta garatzen jarrai dezaten, uneoro, ikastetxeetako teknologia heldutasuneko eredua zehaztu nahi da, eta titulartasun publiko naiz pribatuko zentroetan izan behar du aplikazioa, inor atzean utzi gabe, eta pertsonak helburu izanda.
Gaitasun digitalen esparrua oso dinamikoa da, ikasketarako eta jakintzarako teknologiak erabiltzeko beharrezkoa da hezkuntza baliabide digitalak bilatzea, hautatzea eta erabiltzea, dagokion ikasturteko programazioa didaktikoa osatzen duten ikasketa jarduerak aurrera eramatea erraztuko duten baliabide digitalak hain zuzen.
Proiektu honek eskatzen du, ikasleekin egiten diren hezkuntza prozesuak aldatzea, horretarako, ikasketarako eta jakintzarako teknologiak jarriko dira ikastetxeen eskura, baliabide horiek erabil ditzaten eta horren osagarri, irakasleak prestatzeko zenbait jarduera dira banaka zein taldean, teknologia horiek erabiltzeko eta curriculumean ezartzeko beharrezkoak diren ezaguerak eta trebetasunak eskura ditzaten.
Eskola 2.0 programa izan da azken urte hauetan, 2009az geroztik, IKTen uztarketa estrategiko honen sustatzaile nagusia ikastetxeetan, nahiz eta irakasle orok behar-beharrezkotzat hartzen duen teknologia digitalaren uztarketa, gero iraka-ikaskuntza prozesuen emaitzetan eragin eskasa ari da izaten. Ikerketek hala adierazten dute behintzat.
Hobekuntza ez da IKTen erabilerarekin bakarrik gertatuko, ezinbestekoa da burutzen diren jardueren justifikazio pedagogikoa hausnartzea eta ikasteko metodologia eraldatzailearen bidetik lan egitea.
Horrela, Heziberri 2020ren hezkuntza eredu pedagogiko berriak eskaintzen duen andamiage metodologikoa funtsezkoa gertatuko da aurrerantzean, baliabide digitalen erabilerarako eta irakasleen formazio ekintzetako.
Aipatu guztia dela eta, egoki iruditu zaigu azkenik sinatu dugun erdibideko zuzenketa, non Eusko Jaurlaritzari eskatzen zaion digitalizazio premien azterketaren ondoren, ekitaldi honetan zehar egin dezala konektibitate zein baliabide eta eduki loturiko arloak bere baitan hartuko dituen euskal eskolen digitalizazio plan baten proposamena, eta halaber, eskatzen zaion, bere formakuntza planetan informazio eta komunikazio teknologien IKT espezialitatea sar dezala euskal hezkuntza sistema osoko irakasleentzat.
Bukatu aurretik, eskertzen diet Pastor de Bengoechea jaun andreei iritsitako akordioa baita zure disponibilitatea ere, Zabala andrea, nahiz eta bitxia iruditzen zaidan, bigarren edo hirugarren aldia baita hankamotz gelditu garena esaten didatena. Eta badakizu, beti sentsazio bera izaten dut. Hasten naizenean aztertzen zertan gelditu ote garen hankamotz, iruditzen zait, izaten dela batzuk orain deskubritu dutelako itsasoa eta itsasoa aspaldi deskubrituta dago.
Horregatik, nik orain artean bezala jarraituko dut eta nahi nuke gai honetan zurekin izan dudan interlokuzio...
...horregatik nik orain artean bezala jarraituko dut eta nahi nuke gai honetan zurekin izan dudan interlokuzio maila bera izan, bai kalitatean eta bai kantitatean eta, ahal bada, gehiago.
Horregatik, eskerrik asko denoi.